**2.1 saylı Fəaliyyət (Layihənin Gedişatının Qiymətləndirilməsi) üzrə Missiyanın hesabatına əlavə**

**2 oktyabr 2015-ci il**

**Qısamüddətli ekspertlər Kauko Hämäläinen və Sirpa Moitus**

Təhsil Nazirliyinə və gələcək missiyalara tövsiyələr

Bu müşahidələr QME-lərin missiya ərzində əldə etdiyi məlumata və EU/ENPİ-nin *Azərbaycan Respubikasının Təhsil Nazirliyinə Peşə Təhsili və Təlimi (PTT) sektorunun idarə edilməsinin gücləndirilməsinə və PTT və AT-də keyfiyyət təminatı sistemində islahatların keçirilməsinə dəstək layihəsi (2015)* tərəfindən təmin edilən təhlilə əsaslanır. Müşahidələr TN-ə və ATM nümayəndələrinə missiyalar zamanı təqdim olunub və son redaktədə onların rəylərindən istifadə edilib. TN-nin nəzərdən keçirməsi üçün təqdim olunan mövzular elə hazırlanmışdır ki, onları iki il müddətində (Tvinninq layihəsi müddətində) yerinə yetirmək mümkün olsun.

Azərbaycanda Bolonya prosesinin həyata keçirilməsinin uğurlu sahələrinə AKTTS-in (Avropa Kredit Transferi və Toplanması Sistemi) qəbulu, iki səviyyəli dərəcə strukturu, xarici keyfiyət təminatı prosedurları və diploma əlavənin təltif edilməsi aiddir.

1. **Mobillik və tanınma**

* Əldə olunmuş əsas məlumatlar: Beynəlxalq təcrübə ilə müqayisədə tələbələrin beynəlxalq mobilliyi hələ də olduqca aşağıdır (1-2%). Tələbələrdən alınan müsahibələrə əsaslanaraq onu demək olar ki, mübadilə proqramlarında iştirak etmək üçün akademik məzuniyyət götürməlidirlər və geri qayıdarkən xaricdə oxuduqları modullar heç də həmişə tam olaraq tanınmır. Milli təhsil standartlarının yenicə başlanılmış yenilənməsi prosesi vəziyyəti yaxşılaşdırmaq məqsədilə atılan vacib addımdır və Azərbaycan proqramları ilə beynəlxalq proqram nümunələrinin müqayisəsini nəzərdə tutur.
* TN-ə tövsiyələr: TN-ə Mobillik proqramı layihəsi hazırlamaq və tələbə və müəllim mobilliyi üzrə kəmiyyət və keyfiyyət məqsədlərini müəyyən etmək tövsiyə edilir. Mobillik rəqəmlərinin tədricən Avropa səviyyəsinə çatdırılması hədəf olmalıdır. Bundan əlavə, tələbə mobilliyinə olan maneələrin aradan qaldırılması və kurikulumların strukturunda mobilliyin nəzərə alınmasının təmin edilməsi önəmlidir.
* Gələcək missiyalar üçün tövsiyələr: Tanınmanın Avropa modelləri üzrə təlim. Proqramlarla müqayisə apararaq milli standartları yeniləyən işçi qrupları dəstəkləmək.

1. **Məzunların məşğulluq səviyyəsi və əmək bazarına uyğunluqları**

* Əldə olunmuş əsas məlumatlar: Məzunların əhəmiyyətli hissəsi işsizdir. İşəgötürənlərin nümayəndələri məzunların ümumi (yumşaq kimi tərif edilən) bacarıqlarının olmadığını bildirdilər. Tədris nəzəriyyə yönümlüdür və praktiki təlim hələ də yetərli səviyyədə deyil. Bununla belə, ATM-lərdə məzunların məşğulluğunun izlənilməsi və karyera mərkəzlərinin yaradılması ilə bağlı bəzi qabaqcıl təcrübələr mövcuddur və iş yarmarkaları təşkil olunur. QME-lər Əmək və Əhalinin Sosial Müdafiəsi Nazirliyi ilə (ƏƏSMN) təhsil standartları və peşə bacarıqları üzrə yenicə başlanılmış məlumat mübadiləsini dəstəkləyir.
* TN-ə tövsiyələr: Bilik faktorundan əlavə, milli standartları təshih edərkən bacarıq və kompetensiyalara diqqət yetirilməlidir. Işəgötürən və biznes nümayəndələrinin prosesə cəlb edilməsi olduqca önəmlidir.
* Gələcək missiyalar üçün tövsiyələr: Tədris proqramı və kurikumuların hazırlanmasına məsul olan şəxslər üçün məşğulluğun təminatı və karyera mərkəzləri, işəgötürənlər üzrə sorğular, məzunlarla əməkdaşlıq və Tİİ (Tədqiqat, İnkişaf və İnnovasiya) layihələri kimi sahələrdə əmək bazarı ilə əməkdaşlıq üzrə təlim. Əmək bazarı ilə işlək əlaqələrin qurulması mexanizmlərinə xüsusi diqqət yönəltmək lazımdır.

1. **Milli kvalifikasiyalar çərçivəsi və təlim nəticələri**

* Əldə olunmuş əsas məlumatlar: AzKÇ təsdiqlənmək üçün Nazirlər Kabinetinə yenicə təqdim olunub. Beləliklə, konsultasiya/milli müzakirə baş tutub və MKÇ-nin tərtibatı maraqlı tərəflərlə razılaşdırılıb. AzKÇ-in rəsmi olaraq təsdiqlənməsindən sonra növbəti addım onun səmərəli icrasıdır. Tədris və təlim paradiqması hələ də sovet dövründən qalmış müəllimə əsaslanan metodlara əsaslanır. Təlimin qiymətləndirilməsi bacarıq və kompetensiyaları deyil, bilik faktorunu vurğulayır.
* TN-ə tövsiyələr: Bir tətəfdən, TN təhsil standartlarının AzKÇ-də əks olunmuş təlim nəticələri əsasında yenidən tərtib edilməsini təmin etməlidir. Digər tərəfdən, TN ATM-lərin kurikulumlarını təshih etməsini və AzKÇ-ə uyğun olaraq hədəf təlim nəticələrini müəyyənləşdirməsini təmin etməlidir. Təlim nəticəsinə əsaslanan aspektlər gələcəkdə akkreditasiya/qiymətləndirmə yanaşmasına əlavə oluna bilər.
* Gələcək missiyalar üçün tövsiyələr: Kreditlərin təlim nəticələri ilə əlaqələndirilməsi üzrə təlim; təlim nəticələri və tələbəyə əsaslanan tədris metodları üzrə qabaqcıl təcrübələrin yayılması; nəzəri və praktiki aspektləri birləşdirən kursların tərtib edilməsi.

1. **Milli qanunvericilik və ATM-lərin müstəqilliyi**

* Əldə olunmuş əsas məlumatlar: ATM-lərin müstəqilliyi kurikulumların hazırlanması, tələbələrdən rəy toplama tezliyi və yeni proqramların yaradılması kimi sahələri əhatə edən təfərrüatlı qaydalarla məhdudlaşdırılır. Müsahibə alınan ATM nümayəndələri bildirdilər ki, müstəqilliyin tədricən artırılması ATM-lərin rəqabətliliyini və təhsilin keyfiyyətini yüksəldəcək.
* TN-ə tövsiyələr: TN-ə missiyalarının müəyyənləşdirilməsində, fəaliyyətlərində, kurikulum və institusional məsələlərdə, imtahan, yeni dərəcə proqramlarının yaradılması və tanınma praktikaları kimi sahələrdə ali təhsil müəssisələrinə tədricən daha geniş müstəqillik verməsi tövsiyə edilir.
* Gələcək missiyalar üçün tövsiyələr: Qanunvericilik layihələrinə konkret töhfənin verilməsi və KT-ə uyğun qanunvericiliyin hazırlanmasının dəstəklənməsi. Azərbaycan ali təhsilini və sosial kontekstini nəzərə alaraq optimal müstəqillik səviyyəsinin müəyyənləşdirilməsində TN-nin dəstəklənməsi. ATM-lərin dövlət səviyyəsində idarə edilməsi üzrə təlim mümkündür.

1. **Xarici keyfiyyət təminatı**

* Əldə olunmuş əsas məlumatlar: Hal-hazırda, institusional akkreditasiya TN-nin nəzdindəki vahid tərəfindən aparılır. İlin ilk yarısında müstəqil KT agentliyinin yaradılması planlaşdırılır. Müsahibə götürülən ATM-lər hazırki akkreditasiya yanaşmasından nisbətən məmnun idilər, lakin TN ekspertlərinin bəziləri bu yanaşmanın həddindən artıq nəzarət yönümlü olduğu fikrindədirlər.
* TN-ə tövsiyələr: Agentliyin Keyfiyyət Təminatı üzrə Avropa Standartları və Təlimatlarını (ESG) həyata keçirəcəyini təmin etmək.
* Gələcək missiyalar üçün tövsiyələr: Üç pilot qiymətləndirmənin həyata keçirilməsi (müxtəlif yanaşmaların sınaqdan keçirilməsi mümkündür: proqram akkreditasiyası, audit, nəzərdən keçirmə, tematik qiymətləndirmə); Azərbaycanda Keyfiyyət Təminatı üzrə Standartlar və Təlimatların hazırlanması; qiymətləndiricilərin təlimi; pilot qiymətləndirmə qruplarına xarici ekspertlərin daxil edilməsi.

1. **Daxili keyfiyyət təminatı**

* Əldə olunmuş əsas məlumatlar: Hal-hazırda, daxili KT sistemlərinin ən inkişaf etmiş elementi tələbələrlə əks əlaqə mexanizmidir. ATM-lərin hamısında olmasa da, bəzilərində KT mərkəzləri yaradılıb. ATM-lər arasında şəbəkələşmə və qabaqcıl təcrübələrin paylaşılması həyata keçirilmir. Daxili KT sistemlərinin qavranılması və onların ATM-lərin institusional idarə edilməsində istifadə edilməsi, ən yaxşı halda, hələ də başlanğıc mərhələdədir.
* TN-ə tövsiyələr: Daxili keyfiyyət təminatı sisteminin yaradılmasında ATM-ləri dəstəkləmək. Şəbəkələşmə və qabaqcıl təcrübələrin paylaşılması üçün strukturlar təmin etmək.
* Gələcək missiyalar üçün tövsiyələr: Təlim və daxili keyfiyyət təminatı sistemi üzrə modellərin təmin edilməsi, onların institusional idarəetmədə və inkişafda təşkili və istifadəsi.